Rozhodnutie Komisie
z 27. februára 2003,
ktorým sa mení a dopĺňa rozhodnutie 93/402/EHS týkajúce sa dovozu čerstvého mäsa z Paraguaja
(oznámené pod číslom dokumentu C (2003) 677)
(Text s významom pre EHP)
(2003/137/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa ustanovujú zásady organizácie veterinárnych kontrol výrobkov dovážaných do spoločenstva z tretích krajín [1], a najmä na jej článok 22 ods. 1,
so zreteľom na smernicu Rady 72/462/EHS z 12. decembra 1972 o hygienických a veterinárnych problémoch pri dovoze hovädzieho dobytka, oviec, kôz a prasiat, čerstvého mäsa a mäsových výrobkov z tretích krajín [2], ktorá bola naposledy zmenená a doplnená nariadením 1452/2001 [3], a najmä na jej článok 14 ods. 3 a článok 16,
keďže:
(1) 1) Rozhodnutie Komisie 93/402/EHS z 10. júna 1993 týkajúce sa hygienických podmienok a veterinárnych osvedčení pri dovoze čerstvého mäsa z juhoamerických krajín [4], ktoré bolo naposledy zmenené a doplnené rozhodnutím 2002/908/ES [5], sa týka Argentíny, Brazílie, Čile, Kolumbie, Paraguaja a Uruguaja.
(2) 2) Vypuknutie slintačky a krívačky bolo zistené v októbri 2002 v Paraguaji v oblasti, ktorá susedí s oblasťami, z ktorých je dovoz do spoločenstva schválený (oblasti schválené spoločenstvom) a nachádza sa blízko hranice s Brazíliou.
(3) 3) Aby sa zistila situácia pokiaľ ide o slintačku a krívačku v oblasti, v ktorej sa zaznamenal jej výskyt a aj v oblastiach schválených spoločenstvom, potravinový a veterinárny úrad vykonal v dňoch 4 až 14. februára 2003 kontrolu.
(4) 4) Kontrola preukázala, že všeobecná situácia v Paraguaji, pokiaľ ide o veterinárne kontroly stád a pri výrobe mäsa, nespĺňa požiadavky na vývoz do spoločenstva.
(5) 5) Bolo skonštatované, že sa vyskytlo viacero závažných porušení a nedostatok kontrol systémov, ktoré stanovili paraguajské úrady po predchádzajúcich kontrolách potravinového a veterinárneho úradu, aby sa zabezpečilo, že iba vykostené a vyzreté mäso získané z oblastí Paraguaja schválených spoločenstvom možno exportovať v súlade s požiadavkami spoločenstva.
(6) 6) So zreteľom na zistenia kontrol je vhodné odobrať Paraguaju povolenie na vývoz vykosteného a vyzretého hovädzieho čerstvého mäsa do spoločenstva.
(7) 7) Ak však nie je k dispozícii nijaký jednoznačný dôkaz o výskyte tejto choroby v Paraguaji, dovoz vykosteného a vyzretého čerstvého hovädzieho mäsa na ľudskú spotrebu do spoločenstva, vykosteného mäsa a vnútorností ako potrava pre spoločenské zvieratá, ktoré bolo získané, vyrobené a osvedčené pri doprave do spoločenstva pred 20. februárom 2003, by malo byť povolené. Situáciu treba znovu posúdiť, ak paraguajské úrady môžu dať dostatočné záruky, že zistené nedostatky boli odstránené, čo osvedčila aj následná kontrola potravinového a veterinárneho úradu.
(8) 8) Rozhodnutie 93/402/EHS by preto bolo potrebné podľa toho zmeniť.
(9) 9) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha II k rozhodnutiu 93/402/EHS sa nahrádza textom v prílohe k tomuto rozhodnutiu.
Článok 2
Členské štáty zmenia a doplnia opatrenia, ktoré uplatňujú pri dovoze tak, aby ich uviedli do súladu s týmto rozhodnutím a zabezpečia okamžitú primeranú publicitu prijatým opatreniam. Okamžite o tom upovedomia Komisiu.
Článok 3
Tieto opatrenia sa znovu posúdia do 12 mesiacov.
Článok 4
Toto rozhodnutie je adresované členským štátom.
V Bruseli 27. februára 2003